Na temelju članka 35. stavka 1. točke 1. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13. - pročišćeni tekst, 137/15. i 123/17) i članka 31.
Statuta Općine Saborsko („ Glasnik Karlovačke županije“ broj 17/13), Općinsko vijeće Općine Saborsko na 4. redovnoj sjednici održanoj 30. siječnja 2018. donijelo je

**STATUTARNU ODLUKU**

**o izmjenama i dopunama**

**Statuta Općine Saborsko**

**Članak 1.**

 U članku 4. dodaje se novi stavak koji glasi:

 „Grb i zastava ne smiju sadržavati simbole protivne Ustavu Republike Hrvatske i drugim propisima.“

**Članak 2.**

 U članku 19. stavci 2. i 3. mijenjaju se i glase:

 „Prijedlog za raspisivanje referenduma radi opoziva općinskog načelnika i njegovog zamjenika može podnijeti najmanje 20% ukupnog broja birača upisanih u popis birača Općine i 2/3 članova Općinskog vijeća.

Prijedlog mora biti podnesen u pisanom obliku i mora sadržavati osobne podatke (ime i prezime, adresu prebivališta i OIB) i vlastoručni potpis birača.

 Referendum za opoziv ne može se raspisati samo za zamjenika općinskog načelnika.

 Općinsko vijeće ne smije raspisati referendum za opoziv općinskog načelnika/ce i njegovog

zamjenika prije proteka roka od 6 mjeseci od održanih izbora ili ranije održanog

referenduma za opoziv niti u godini u kojoj se održavaju redovni izbori za načelnika.“

**Članak 3.**

U članku 21. stavak 1. i 2. se mijenjaju i glase:

„Ako je raspisivanje referenduma za opoziv predložilo 2/3 članova Općinskog vijeća , odluku o raspisivanju referenduma za opoziv općinskog načelnika i njegovog zamjenika koji je izabran zajedno s njim , Općinsko vijeće donosi dvotrećinskom većinom glasova svih članova Općinskog vijeća.“

„Ako je raspisivanje referenduma predložilo 20% od ukupnog broja birača u Općini, Vijeće će dostaviti zaprimljeni prijedlog središnjem tijelu državne uprave nadležnom za lokalnu i područnu (regionalnu) samoupravu u roku od 30 dana od dana zaprimanja prijedloga.“

**Članak 4.**

Dodaje se članak 31.a koji glasi:

„Općinsko vijeće donosi odluke većinom glasova ako je na sjednici nazočna većina njegovih članova.

Statut, proračun, godišnji izvještaj o izvršenju proračuna, odluka o raspisivanju referenduma i odluka o pristupanju raspravi o predloženoj promjeni Statuta donose se većinom glasova svih članova Općinskog vijeća.

Odluka o raspisivanju referenduma za opoziv općinskog načelnika i njegovog zamjenika koju je predložilo 2/3 članova Općinskog vijeća, donosi se dvotrećinskom većinom glasova svih članova Općinskog vijeća.“

**Članak 5.**

Članak 35. se mijenja i glasi:

„Mandat članova Općinskog vijeća izabranih na redovnim izborima traje do stupanja na snagu odluke Vlade RH o raspisivanju slijedećih redovnih izbora.

Mandat članova Općinskog vijeća izabranih na prijevremenim izborima traje do isteka tekućeg mandata Općinskog vijeća izabranog na redovnim izborima.“

**Članak 6.**

Članak 41. se mijenja i glasi:

„Radna tijela Općinskog vijeća su:

 -Odbor za izbor i imenovanja

 -Odbor za Statut, Poslovnik i normativnu djelatnost

 -Mandatni odbor

 -Odbor za financije i proračun.“

**Članak 7.**

U članku 42. riječi „Komisija za izbor i imenovanja“ zamjenjuju se riječima „Odbor za izbor i imenovanja.“

**Članak 8.**

U članku 43. riječi „Odbor za Statut, Poslovnik i normativnu djelatnost“ zamjenjuju se riječima „Odbor Statut, Poslovnik i normativnu djelatnost**.“**

**Članak 9.**

U članku 44. riječi „Mandatna komisija“ zamjenjuju se riječima „Mandatni odbor.“

**Članak 10.**

U članku 45. riječi „Komisija za proračun i financije“ zamjenjuju se riječima„Odbor za financije i proračun.“

**Članak 11.**

U članku 47. stavku 1. podstavak 19. mijenja se i glasi:

* imenuje i razrješuje predstavnike Općine u tijelima javnih ustanova i drugih pravnih osoba i trgovačkih društava kojima je Općina osnivač, odnosno u kojima Općina ima dionice ili udjele u vlasništvu, te je Odluku o imenovanju i razrješenju općinski načelnik dužan odmah po donošenju dostaviti radi objave u „Glasniku Karlovačke županije.“

**Članak 12.**

Članak 52. se mijenja i glasi:

„Općinski načelnik i njegov zamjenik mogu odlučiti hoće li dužnost obavljati profesionalno

ili volonterski. Osobe koje dužnost obavljaju volonterski ne mogu promijeniti način obavljanja dužnosti u godini održavanja redovnih lokalnih izbora.“

 **Članak 13.**

Članak 55. se mijenja i glasi:

„Za obavljanje poslova iz samoupravnog djelokruga Općine te obavljanje poslova državne uprave koji su zakonom preneseni na Općinu ustrojava se Jedinstveni upravni odjel.

Ustrojstvo i djelokrug jedinstvenog upravnog odjela uređuje se posebnom odlukom Općinskog vijeća.

Jedinstvenim upravnim odjelom upravlja pročelnik kojeg na temelju javnog natječaja imenuje općinski načelnik.

Politika zapošljavanja provodit će se na način da se srpskoj nacionalnoj manjini osigura zastupljenost.

 Općinski načelnik može razriješiti pročelnika iz stavka 3. ovog članka:

1. ako pročelnik sam zatraži razrješenje,
2. ako nastanu takvi razlozi koji po posebnim propisima kojima se uređuju službenički odnosi dovode do prestanka službe,
3. ako pročelnik ne postupa po propisima ili općim aktima općine ili neosnovano ne izvršava odluke tijela općine, ili postupa protivno njima,
4. ako pročelnik svojim nesavjesnim ili nepravilnim radom prouzroči općini veću štetu, ili ako zanemaruje ili nesavjesno obavlja svoje dužnosti koje mogu štetiti interesima službe u obavljanju poslova jedinice lokalne samouprave.

Pročelnik koji bude razriješen sukladno stavku 5.točkama 1.,3. i 4. ovog članka rasporedit će se na drugo slobodno radno mjesto u Jedinstvenom upravnom odjelu općine za koje ispunjava stručne uvjete.“

**Članak 14.**

Članak 62.stavak 1.se mijenja i glasi:

„Inicijativu i prijedlog za osnivanje mjesnog odbora mogu dati građani i članovi predstavničkog tijela te druga tijela određena u statutu Općine.“

**Članak 15.**

 U članku 79. stavku 1. riječ „domaćina“ zamjenjuje se riječju „gospodara“.

**Članak 16.**

 U članku 80. stavku 2. podstavku 7. riječi „i dotacija“ brišu se.

**Članak 17.**

 Dodaje se članak 82.a i glasi:

 „Temeljni financijski akt Općine je proračun.

 Općinski načelnik, kao jedini ovlašteni predlagatelj, dužan je utvrditi prijedlog proračuna i podnijeti ga Općinskom vijeću na donošenje u roku utvrđenom posebnim zakonom.

 Proračun donosi Općinsko vijeće u skladu s posebnim zakonom.“

**Članak 18.**

 Članak 83. se mijenja i glasi:

 Ako općinski načelnik ne predloži proračun Općinskom vijeću ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog središnjeg tijela državne uprave nadležnog za lokalnu i područnu (regionalnu) samoupravu razriješiti općinskog načelnika i njegovog zamjenika koji je izabran zajedno s njim.

 U slučaju iz stavka 1. ovoga članka Vlada Republike Hrvatske imenovat će povjerenika Vlade Republike Hrvatske za obavljanje poslova iz nadležnosti općinskog načelnika i raspisati prijevremene izbore za općinskog načelnika sukladno posebnom zakonu.

 Novoizabrani općinski načelnik dužan je predložiti Općinskom vijeću proračun u roku od 45 dana od dana stupanja na dužnost.

 Općinsko vijeće mora donijeti proračun iz stavka 3. ovoga članka u roku od 45 dana od dana kada ga je općinski načelnik predložio Općinskom vijeću.

 Rješenje Vlade Republike Hrvatske o razrješenju općinskog načelnika iz stavka 1. ovoga članka stupa na snagu danom objave u „Narodnim novinama“.

 Protiv rješenja Vlade Republike Hrvatske iz stavka 5. ovoga članka razriješeni općinski načelnik može podnijeti tužbu Visokom upravnom sudu Republike Hrvatske u roku od 8 dana od dana objave rješenja.

 Postupak rješavanja o tužbi protiv rješenja Vlade Republike Hrvatske je hitan.

 Visoki upravni sud Republike Hrvatske odlučit će o tužbi u roku od 30 dana od dana primitka tužbe te svoju odluku bez odgađanja dostaviti Vladi Republike Hrvatske i razriješenom općinskom načelniku.

 Odluka Visokog upravnog suda Republike Hrvatske objavljuje se u „Narodnim novinama“.

 Ako je tužba odbačena ili odbijena, Vlada Republike Hrvatske će raspisati prijevremene izbore za općinskog načelnika u roku od 90 dana od dana objave odluke Visokog upravnog suda Republike Hrvatske u „Narodnim novinama“.

**Članak 19.**

Članak 84. se mijenja i glasi:

 Ako Općinsko vijeće ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa tijela općine i drugih proračunskih i izvanproračunskih korisnika u skladu s posebnim zakonom.

 Odluku o privremenom financiranju iz stavka 1. ovoga članka donosi Općinsko vijeće do 31. prosinca, u skladu s posebnim zakonom na prijedlog općinskog načelnika ili povjerenika Vlade Republike Hrvatske.

 U slučaju kada je raspušteno samo Općinsko vijeće, a općinski načelnik nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

 Po imenovanju Povjerenika Vlade Republike Hrvatske, općinski načelnik predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika.

 Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

 Odluka o financiranju nužnih izdataka iz stavaka 3., 4. i 5. ovoga članka sadržajno odgovara odluci o privremenom financiranju propisanoj posebnim zakonom, ali razmjerno razdoblju za koje se donosi.“

**Članak 20.**

Članak 89. se mijenja i glasi:

 „Općinsko vijeće u svom samoupravnom djelokrugu donosi odluke i druge opće akte, u skladu sa ovim Statutom.

Prije nego što stupi na snagu opći akt obavezno se objavljuje u Glasniku Karlovačke županije.

Opći akt stupa na snagu najranije osmi dan od dana njegove objave. Iznimno, općim se aktom može iz osobito opravdanih razloga odrediti da stupa na snagu prvog dana od dana objave.

Opći akt ne može imati povratno djelovanje.“

**Članak 21.**

Dodaje se članak 89.a. koji glasi:

„Općinski načelnik osigurava izvršavanje općih akata Općinskog vijeća na način i u postupku propisanom Statutom te nadzire zakonitost rada Jedinstvenog upravnog odjela koji obavlja poslove iz samoupravnog djelokruga Općine.“

**Članak 22.**

Članak 92. se mijenja i glasi:

„Sjednice Općinskog vijeća su javne. Nazočnost javnosti može se isključiti samo iznimno, u slučajevima predviđenim posebnim zakonima i općim aktom jedinice.

Sjednicama Općinskog vijeća prisustvuje općinski načelnik, te njegov zamjenik.

Na sjednicama Općinskog vijeća glasuje se javno, ako Općinsko vijeće ne odluči da se , u skladu s Poslovnikom ili drugim općim aktom, o nekom pitanju glasuje tajno.

Sjednice Općinskog vijeća mogu se sazivati i elektroničkim putem.“

**Članak 23.**

 Ova Statutarna odluka stupa na snagu osmog dana od dana objave u „Glasniku Karlovačke županije“.

KLASA: 021-05/18-01/1

URBROJ: 2133/15-01-18-4

Saborsko: 30.siječanj 2018

  **PREDSJEDNIK**

 **OPĆINSKOG VIJEĆA**

 **OPĆINE SABORSKO**

 Zvonko Conjar